Gesin op Limpopo-plaas oorvalArgieffoto: Reint Dykema ŉ Gesin van Georges Valley, naby Tzaneen in Limpopo, is erg getraumatiseerd nadat hulle in die vroeë oggendure deur drie gewapende mans in hul plaashuis oorval is. Marius Jacobs, van Northern Security en Watchdog Tzaneen, het Maandag aan Maroela Media gesê die verdagtes het omstreeks 04:00 op die plaas toegeslaan. “Die man en sy vrou is vasgebind. Die verdagtes het met die egpaar se kind deur die huis gestap en gedwing om waardevolle besittings uit te wys,” het Jacobs gesê. Die huis is geplunder en die aanvallers het hul buit in die egpaar se voertuig gelaai en daarmee van die toneel gevlug. “Een van die slagoffers kon daarin slaag om te ontsnap en het oor die radio hulp van Georges Valley-plaaswag ontbied. Omliggende boere, die polisie en veiligheidsmaatskappye het vinnig gereageer.” Jacobs het gesê beamptes van die Polokwane-polisie het later die voertuig opgemerk en dadelik agterna gesit. ŉ Wilde jaagtog het gevolg. “Die polisie het op die voertuig geskiet en die bestuurder het beheer daaroor verloor. Die voertuig het die pad verlaat en deur ŉ heining langs die pad gebars.” Die mans het hul buit in die motor gelaat en te voet verder gevlug. Hulle is steeds soek. Jacobs het gesê hoewel die gesin getraumatiseerd is, is hulle ongedeerd. Ian Cameron, hoof van gemeenskapsveiligheid by AfriForum, het Maandag sy kommer oor kinders se veiligheid tydens plaasaanvalle uitgespreek. “Ons doen ŉ beroep op almal in landelike gebiede om met hulle kinders te gesels oor plaasaanvalle. Ons wil nie hê kinders moet banggepraat word nie, maar hulle moet weet hoe hulle tydens ŉ aanval moet optree,” het Cameron gesê. Volgens Cameron voel plaasaanvallers niks vir slagoffers nie, dus moet kinders presies weet wat om te doen om hulself én hulle gesinslede te beskerm, omdat hulle dikwels vir onderhandeling deur die aanvallers gebruik word óf om aanvallers te begelei. Dié voorval was die derde aanval op plase wat in die afgelope 48 uur in die land plaasgevind het. Mally Thomson is Maandagoggend deur drie verdagtes met ŉ panga in Richmond, KwaZulu-Natal, aangeval. Hy het ’n verdagte doodgeskiet. Die ander twee het gevlug. Jacobus Kemp het Sondag in Letsetele in Limpopo met ’n haelgeweer op sy aanvallers losgebrand en een doodgeskiet.